Erling Braut Haaland fikk et kraftig overtråkk like før pause i eliteseriekampen mot Start mandag kveld. Manager Ole Gunnar Solskjær bekreftet torsdag at det er lite trolig at angriperen blir tilgjengelig for spill i de siste seriekampene.

– Det er tvilsomt at vi får se Erling noe mer i Molde-trøya. Vi håper at han kanskje kan få med seg den siste kampen mot Sandefjord, det må vi bare vente å se på, sier Solskjær.

– Det er første gang han har tråkket over, så det tar nok en god stund. Det er leddbåndet som er skadet. Men han er ung og vi har et veldig godt medisinsk apparat, så vi skal ikke avskrive helt at han får spilt den siste kampen mot Sandefjord, sier Solskjær.

Som kjent skal Haaland til FC Red Bull Salzburg fra 1. Januar, noe som betyr at dersom han ikke blir frisk til Sandefjord-kampen, har han spilt sin siste kamp for Molde Fotballklubb i denne omgang.